FAK vereer ‘SA se eie Leonard Cohen’Mathys Roets. (Foto: Jhua-Nine Wyrley-Birch/Maroela Media) “Ons aanvaar so maklik die kaarte wat die lewe aan ons uitgedeel het, maar jou omstandighede definieer nie wie jy is nie. Eintlik kan jy vir jouself besluit en self die verskil maak.” Só het die sanger Mathys Roets Donderdagaand gesê toe die FAK hom met ŉ prestige-prys vereer het vir sy bydrae tot en bevordering van die Afrikaanse taal. Dié gewilde sanger, wat bekend is vir sy nostalgiese musiekstyl en rasperstem, het dié eerbewys tydens ŉ glansgeleentheid ontvang, wat in die FAK se Afrikaanse Liedjietuin by die Voortrekkermonument gehou is. Sy loopbaan het in 1989 begin toe hy as student in Pretoria vir fooitjies by ŉ winkelsentrum begin sing het. Hy het later bekendheid verwerf vir sy vertolking van die musiek van Leonard Cohen en Koos du Plessis. Roets het self ook by dié intieme geleentheid op die stoep van die FAK-huis opgetree, omring deur vriende, familie en die naggeluide van die Voortrekkermonument en later ook dié van “Liza se klavier”. Roets saam met die Afrikaanse legendes, Jannie du Toit en Anna Davel. (Foto: Jhua-Nine Wyrley-Birch/Maroela Media) Onder dié vriende is legendes Jannie du Toit en Anna Davel, wat die sanger se prestasie saam gevier het. “Daar is baie mense wat wonderlike talent het, maar min wat kliphard werk en hul talent daadwerklik benut om ŉ verskil te maak. Mathys verdien hierdie eerbewys ten volle,” het ŉ bewoë Du Toit tydens die geleentheid gesê. Hoewel die “Hawe vir die hart”-sanger al byna 30 jaar ŉ huishoudelike naam in die Afrikaanse musiekbedryf is, is hy self steeds deur dié eerbewys verras. “Ek het as kind deur die FAK-sangbundel geblaai en om nou deur so ŉ merkwaardige instansie vereer te word vir my klein bydrae is ŉ reusevoorreg.” Kyk die video hier: